Jüri Ratase valitsusest on tagasi astunud juba seitse ministrit, kui arvestada ka Jevgeni Ossinovskit.
Jüri Ratase valitsuses on ametist lahkunud IRList rahandusminister Sven Sester, kaitseminister Margus Tsahkna, keskkonnaminister Marko Pomerants, Keskerakonnast riigihalduse minister Mihhail Korb, maaeluminister Martin Repinski ja riigihalduse minister Jaak Aab. Sotsiaaldemokraatlikust Erakonnast on ministri ametist lahkumise kavatsusest teatanud tervise- ja tööminister Jevgeni Ossinovski.
Esimene riigihalduse minister Mihhail Korb astus tagasi eelmise aasta mais. Lääne Elu vahendusel oli avalikuks tulnud, et Korb ütles kohtumisel veteranidega, et tema ei ole NATO liikmesuse poolt. "Mina… võib-olla ütlen eestlaste vaatevinklist ebameeldiva fraasi, mina pole NATO liikmelisuse poolt. Mulle meeldib soomlaste poliitika selles küsimuses. Aga kui teha oma armee, läheb see veel kallimaks. Saate aru? Soomlased ehitavad oma armeed, nad on NATOst eraldi, tegelevad ise oma riigi kaitsmisega. Aga neile ei tule keegi appi," rääkis Korb veteranidega kohtudes.
Hilisemas pressiavalduses palus Korb vabandust ja teatas, et toetab Eesti julgeolekupoliitika aluspõhimõtteid. Sellele vaatamata otsustas Korb pärast kohtumist peaminister Jüri Ratasega, et astub tagasi. Tema asemel astus ametisse Jaak Aab.